春閨怨
作者：陳允平
朝代：宋

paragraphs: 妾家住在湘江曲，門枕湘江春水綠。
年年長是暮春時，兩岸垂楊啼布穀。
自君話別湘江頭，獨上層樓彈箜篌。
蛾眉不掃遠山碧，滿堤芳草春正愁。
舉頭不見君，但見湘江雲。
江雲散復聚，妾心空如熏。
舉頭不見君，但見湘江水。
江水去復回，妾顔爲誰美。
湘江雲，湘江水，雲水悠悠何日已。
舉頭望君君未歸，門前楊柳空依依。